చట్టంతో అనుసంధానం!
- ఆధార్‌ ప్రధాన్యతను పెద్ద కోర్టు గుర్తించింది..
- బ్యాంక్‌, మొబైల్‌ కనెక్షన్లతో 'లింక్‌' చాలా కీలకం
- ఇందుకు సెక్షన్‌ 57 ప్రకారం మరో దారుంది..
- సర్కారు లక్ష్యాన్ని సుప్రీం కోర్టు సమర్థించింది: జైట్లీ
న్యూఢిల్లీ: కేంద్రంలోని మోడీ సర్కారు దేశంలోని ప్రయివేటు రంగానికి ఎలాంటి చిన్న సమస్య వచ్చినా తట్టుకోలేక తల్లడిల్లుతున్న పరిస్థితులు కనిపిస్తున్నాయి. అందుబాటులో ఉన్న చట్టాలను సవరించైనా సరే ప్రయివేటు సంస్థలకు వస్తున్న చిన్నచిన్న కష్టాన్ని పారదోలాలని యోచిస్తోంది. ఆధార్‌ వాడకంపై తాజాగా ఆర్థిక మంత్రి ఆరుణ్‌ జైట్లీ చేసిన వ్యాఖ్యలు వింటుంటే ఈ విషయం ఇట్టే అర్థమవుతుంది. 12 సంఖ్యల బయోమెట్రిక్‌ ఆధారిత వ్యక్తిగత గుర్తింపు సంఖ్య ఆధార్‌కు ఉన్న రాజ్యాంగబద్ధతపై దేశంలోని అత్యున్నత న్యాయస్థానం ఇటీవల విచారణ జరుపుతూ టెలికాం ఆపరేటర్లు వంటి ప్రయివేటు సంస్థలు మొబైల్‌ వినియోగదారుల గుర్తింపు కొరకు ఆధార్‌ను వినియోగిం చకుండా నివారించాలంటూ తీర్పును ఇచ్చిన సంగతి తెలిసిందే. ప్రయివేటు సంస్థలకు ఆధార్‌ వ్యవస్థను చేరువ చేయొద్దని కోర్టు ఇచ్చిన ఆదేశాలను ఆయన ఉటంకించిన ఆర్థిక మంత్రి జైట్లీ పార్లమెంట్‌ సమ్మతితో కూడిన చట్టం ద్వారా బ్యాంకు ఖాతాలకు, మొబైల్‌ ఫోన్‌ కనెక్షన్లకు ఆధార్‌ను అనుసంధానం చేసుకొనే వెసులుబాటు ఉందని వెల్లడించారు. ఆర్థిక వ్యవస్థ మేలు కోసం ఈ రెండు కీలక రంగాల్లో ఆధార్‌ అనుసంధానం చేయాల్సి అవసరం ఎంతైనా ఉందని ఆయన పేర్కొన్నారు. ఆధార్‌ వల్ల వ్యక్తిగత గోపత్యకు ప్రమాదం ఉందని.. దీనిని ప్రయి వేటు వారి చేతుల్లోకి పోనివ్వకూడదన్న దాని పైనే ఇటీవల పెద్ద కోర్టులో ఎక్కు వగా చర్చ జరిగినట్టుగా జైట్లీ తెలిపారు. ఈ నేపథ్యంలోనే సెక్షన్‌ 57లోని ఒక భాగాన్ని కోర్టు కొట్టివేసిందని తెలిపారు. అయితే ఇదే సెక్షన్‌ ప్రకారం ఆధార్‌ వాడ కాన్ని ఇతరులకు చట్టం ద్వారా గానీ.. లేదా కాంట్రక్ట్‌ ద్వారా గానీ అందించే వీలుందని ఆయన అన్నారు. అయితే ప్రస్తుతం అమలులో ఉన్న కాంట్రక్ట్‌ పద్ధతిపై చర్చలు జరిగి కోర్టు దాన్ని కొట్టేసిందని ఆయన అన్నారు. అయితే దీనిని అధిగమించేందుకు గాను ప్రభుత్వం వద్ద చట్టం అనే మరో మార్గం అందు బాటులో ఉన్నట్టుగా ఆయన పరోక్షంగా తెలిపారు. అవసరమైతనే పార్లమెంట్‌ సమ్మతితో కూడిన చట్టం ద్వారా బ్యాంక్‌ ఖాతాలకు, మొబైల్‌ ఫోన్‌ కనెక్షన్లకు ఆధార్‌ అనుసంధానతను కల్పించవచ్చంటూ ఆయన ముక్తాయించారు. చట్టం పరిధిలో కల్పించే పలు నిబంధనలకు లోబడి ఆధార్‌ను బ్యాంక్‌, మొబైల్‌ కనెక్షన్లకు అనుసంధానం చేసేందుకు వెసులుబాటు ఉందని తెలిపారు. అయితే ప్రభుత్వ అలాంటి చట్టాన్ని తీసుకు వస్తుందా లేదా అన్న విషయంలో ఆయన స్పష్టతనివ్వలేదు.
నిజమైన 'లబ్ధి'కి ఆధార్‌ కీలకం..
స్థానికంగా ఏర్పాటు చేసిన హెచ్‌టీ లీడర్‌షిప్‌ సమిట్‌లో ఆయన మాట్లాడుతూ సుప్రీంకోర్టు తీర్పు చాలా బలమైందని వ్యాఖ్యానించారు. ఆధార్‌ వెనుక ప్రభుత్వపు చట్టబద్ధమైన లక్ష్యం ఒకటుందని కోర్టు గుర్తించిందని ఆయన అన్నారు. ఆధార్‌ అనేది పౌర గుర్తింపు కార్డు కాదని.. ప్రభుత్వం సొమ్ముతో అన్ని రకాల ప్రజలకు వివిధ మద్ధతు మరియు రాయితీల రూపంలో సాయం అందిస్తున్న తరుణంలో నిజమైన లబ్ధిదారులకు అవి చేరేందుకు ఆధార్‌ ఎంతగానో దోహదం చేయగలదని ఆయన అన్నారు. ఆధార్‌ గుర్తింపు వెనుక ప్రధాన ధ్యేయం అదేనని అన్నారు. చాలా విషయాల్లో మోసాలు అరికట్టేందుకు ఆధార్‌ దోహదపడుతున్న తీరును పెద్దకోర్టు సమర్థించిందని ఆయన వివరించారు. నిష్పాక్షిక విధానం ప్రాతిపదికన ఆధార్‌ను ఆదాయపు పన్నుతో సహా పలు అంశాల్లో అనుసంధానం చేసేందుకు సుప్రీం కోర్టు అనుమతి నిచ్చిందని ఆయన తెలిపారు.
మీ స్నేహితులకు రికమెండ్ చెయ్యండి